Plan vir Group Five eers einde Junie bekend | Netwerk24
Deur Elvira Wood 27 Maart 2019 12:13
Group Five se hoofkantoor in Sunninghill, Johannesburg.
Die sakeredders wat aangestel is om by die konstruksiemaatskappy Group Five in te gryp, het reeds met krediteure vergader.
Peter van den Steen en Dave Lake van Metis Corporate Advisory, sê dit is egter duidelik dat hulle nie binne 25 dae soos wat tipies vereis word, 'n sakereddingsplan gaan kan opstel nie.
"Ons moet 'n beduidende hoeveelheid werk voltooi sodat ons 'n reddingsplan vir alle belanghebbendes kan formuleer, laat goedkeur én dan toe te pas. Ons neem ons verantwoordelikhede in hierdie verband baie ernstig op," sê hulle in die verklaring.
Die sakeredders het dus reeds met krediteure ooreengekom om die plan eers teen einde Junie te finaliseer.
Group Five se bates beloop tans net R2,2 miljard teenoor sy huidige aanspreeklikhede van R4,6 miljard.
Van den Steen en Lake sê ongeag die groot uitdagings waardeur die maatskappy in die gesig gestaar word, glo hulle hy kan wel gered word.
Group Five het op 12 Maart aangekondig dat hy in sakeredding geplaas is.
Hoewel die sakeredders in die verklaring sê hulle gaan poog om afleggings tot 'n minimum te beperk, het Group Five self op 15 Maart in 'n verklaring gesê hy verwag dat hy nagenoeg R233 miljoen gaan nodig hê om afleggingspakkette te betaal.